Borgtog vir AgrizziAngelo Agrizzi, voormalige hoof van Bosasa, tydens ‘n vroeëre hofverskyning. (Foto: Timothy Bernard/ANA) Die hooggeregshof in Johannesburg het ŉ vroeëre besluit om Angelo Agrizzi, voormalige hoof van die omstrede maatskappy Bosasa, se aansoek om borgtog van die hand te wys, omgekeer. Die staat het vandeesweek aangevoer daar is sterk gronde om Agrizzi agter tralies te hou en het hom as ŉ vlugrisiko bestempel. Volgens die Nasionale Vervolgingsgesag (NVG) het Agrizzi gelieg oor die waarde van sy roerende bates en het hy ook nie sy bande met Italië verklaar nie. Regter Ratha Mokgoatlheng het streng voorwaardes aan Agrizzi se borgtog gekoppel. Dit sluit in dat die borgtog die volle waarde van sy eiendom – ook dié in Italië – beslaan. Hy moet die titelakte van die eiendom aan die staat oorteken, dadelik sy paspoort inhandig en alle bates wat aan hom en sy vrou behoort, aan die staat verklaar. Indien hy dit nie doen nie, sal die borgtog verbeur word. Regter Ratha Mokgoatlheng het streng voorwaardes aan Agrizzi se borgtog gekoppel. (Foto: NVG) Sindisiwe Twala, woordvoerder van die NVG, het ná afloop van die hofverrigtinge gesê die staat is nie teleurgesteld met die uitspraak nie. “Waaroor ons bly is, is dat ons nou waarborge het, naamlik die titelakte van die Italiaanse eiendom wat hy besit,” het sy gesê. Net hierdie eiendom beloop etlike miljoene rande. Twala sê Agrizzi het verlede jaar aangevoer hy besit bates van sowat R16 miljoen, terwyl die NVG se eie ondersoek daarna bevind het hy besit inderwaarheid bates van meer as R35 miljoen. Twala sê Agrizzi het vantevore ook nie bekend gemaak dat hy geld landuit neem nie. Agrizzi was in aanhouding sedert die Palm Ridge-handelshof op 14 Oktober sy aansoek om borgtog van die hand gewys het. Hy is kort daarna in ŉ hospitaal opgeneem nadat hy volgens sy regspan ŉ hartaanval gehad het. Nog een van sy borgtogvoorwaardes is dat hy een keer per week by die polisie moet aanmeld nadat hy uit die hospitaal ontslaan word. Agrizzi staan saam met die oud-ANC-LP Vincent Smith tereg op aanklagte van korrupsie en bedrog. Hy het Smith glo omgekoop om te help verseker Bosasa kry winsgewende staatstenders.